# Cosaint Shibhialta - I dtreo 2030

## 'Oibrithe Deonacha atá ag freastal ar an bpobal'

#### 1. Ról na Cosanta Sibhialta

Eagraíocht reachtúil bunaithe ar oibrithe deonacha is ea Cosaint Shibhialta (Cosaint Shomh) a bhfuil lorg náisiúnta aici, a bunaíodh i 1951. I dtéarmaí Rialtais láir, tagann freagracht as an eagraíocht faoi choimirce na Roinne Cosanta. Go náisiúnta, déanann 35 Oifigeach Cosanta Sibhialta de chuid an Údaráis Áitiúil bainistíocht ar Chosaint Shibhialta agus tá thart ar 3,500 saorálaí ann. Tá an eagraíocht Cosanta Sibhialta ag brath ar na saorálaithe a gcuid ama agus saineolais a thabhairt go saor.

Léiríonn an obair dheonach laistigh den Chosaint Shibhialta an chuid is fearr de shochaí na hÉireann agus tá an Rialtas feasach ar an obair a dhéanann saorálaithe Cosanta Sibhialta gach seachtain agus tá siad buíoch díobh. Mar atá leagtha amach i bPáipéar Bán an Rialtais 2015 ar Chosaint is sainmharc mór é éiteas deonach na Cosanta Sibhialta agus ba mhaith leis an Rialtas meas a chothú air agus tacú leis sa todhchaí. Deimhnítear sa Pháipéar Bán tiomantas leanúnach an Rialtais d'fhorbairt na Cosanta Sibhialta.

Deirtear sa Pháipéar Bán freisin go leanfar ag forbairt todhchaí na Cosanta Sibhialta timpeall ar a gcuspóir straitéiseach lárnach tacú leis na Príomhghníomhaireachtaí Freagartha i gcásanna éigeandála agus neamhéigeandála éagsúla.

Tá caidreamh an-dearfach ag an gCosaint Shibhialta leis na Príomhghníomhaireachtaí Freagartha. Cuirtear tacaíocht éigeandála ar fáil de réir mar is gá agus nuair is féidir do na gníomhaireachtaí agus sa chomhthéacs sin tá ról an-soiléir ag an gCosaint Shibhialta sa Chreat um Bainistíocht Mór Éigeandála. Ina theannta sin, thar na blianta baineadh úsáid as saorálaithe Cosanta Sibhialta i róil éagsúla tacaíochta pobail ag an leibhéal áitiúil. Nuair a cheadaíonn acmhainní agus le comhaontú an Údaráis Áitiúil, leanfaidh Cosaint Shibhialta ag tacú le himeachtaí pobail iomchuí.

#### 2. Ról agus Freagracht na Roinne Cosanta

Is é an tAire Cosanta a leagann síos beartas um Chosaint Shibhialta trí Bhrainse na Cosanta Sibhialta sa Roinn Cosanta. Tá an Roinn freagrach freisin as bainistíocht straitéiseach agus forbairt na Cosanta Sibhialta ar leibhéal náisiúnta. Chomh maith le cúnamh deontais 70% ar a mhéad a sholáthar, soláthraíonn an Roinn tacaíochtaí eile d'aonaid Cosanta Sibhialta áitiúla mar oiliúint lárnach do theagascóirí áitiúla i gcóras 'traenáil an traenálaí' tríd an gColáiste Cosanta Sibhialta i Ros Cré. Soláthraíonn an Roinn feithiclí, trealamh, éide agus trealamh cosanta pearsanta d'oibrithe deonacha Cosanta Sibhialta freisin.

#### 3. Ról agus Freagracht an Údaráis Áitiúil

Tá freagracht fhoriomlán ar an Údarás Áitiúil as na hoibríochtaí laethúla laistigh dá Údarás Áitiúil faoi seach. Is é an tOifigeach Cosanta Sibhialta an duine lárnach laistigh den Údarás Áitiúil i gcomhthéacs na Cosanta Sibhialta. I roinnt contaetha, tacaíonn Oifigeach Cosanta Sibhialta Cúnta amháin nó níos mó leis. Is fostaí lánaimseartha de chuid an Údaráis Áitiúil an tOifigeach Cosanta Sibhialta.

Is é ról an Oifigigh Cosanta Sibhialta beartas um Chosaint Shibhialta a sheachadadh agus seirbhísí Cosanta Sibhialta a riar san Údarás Áitiúil. Tá siad freagrach as saorálaithe a earcú, a eagrú agus a bhainistiú agus as a chinntiú go bhfuil siad oilte go cuí. Déanann siad ionadaíocht freisin ar Chosaint